CELEX: 52016PC0028
Language: sk
Date: 2016-01-25
Title: Návrh ROZHODNUTIE RADY o pozícii, ktorú má Európska únia prijať vo Výbore veľvyslancov AKT – EÚ v súvislosti s revíziou prílohy III k dohode o partnerstve AKT – EÚ

EURÓPSKA KOMISIA
            V Bruseli25. 1. 2016
            COM(2016) 28 final
            2016/0012(NLE)
            Návrh
            ROZHODNUTIE RADY
            o pozícii, ktorú má Európska únia prijať vo Výbore veľvyslancov AKT – EÚ v súvislosti s revíziou prílohy III k dohode o partnerstve AKT – EÚ
            
               
         
         
            
               DÔVODOVÁ SPRÁVA
            
            
               Na svojom 39. zasadaní, ktoré sa konalo 19. a 20. júna 2014 v Nairobi, sa Rada ministrov AKT
                  1
                – EÚ v spoločnom vyhlásení dohodla, že pristúpi k riadnemu uzatvoreniu Centra pre rozvoj podnikania (ďalej len „CDE“), ktoré je spoločným technickým orgánom Dohody o partnerstve AKT – EÚ
                  2
                zriadeným podľa prílohy III k uvedenej dohode. V tomto spoločnom vyhlásení Rada ministrov delegovala na Výbor veľvyslancov AKT – EÚ právomoc prijať potrebné rozhodnutia „vrátane príslušných zmien prílohy III k dohode z Cotonou“.
            
            
               Od júna 2014 sa prijímajú postupné kroky na účely likvidácie CDE, pričom prijatie revízie prílohy III k dohode o partnerstve AKT – EÚ predstavuje záverečnú etapu, ktorá je predpokladom riadneho ukončenia činnosti CDE.
            
            
               Zámerom súčasného návrhu Komisie je zaviesť potrebné zmeny prílohy III k dohode o partnerstve AKT – EÚ, ako aj vytvoriť právny rámec pre existenciu CDE výlučne pre potreby jeho likvidácie a stanoviť právne ustanovenia týkajúce sa:
            
            
               i) právnej subjektivity CDE;
            
            
               ii) vymedzenia obdobia, v ktorom dôjde k postupnému ukončeniu činnosti tohto subjektu;
            
            
               iii) finančných dojednaní;
            
            
               iv) prehodnotenia riadiacej štruktúry CDE výlučne pre potreby jeho likvidácie.
            
            
               Komisia sa zároveň rozhodla stiahnuť svoj návrh na rozhodnutie Rady „o pozícii, ktorú má Európska únia prijať v Rade ministrov AKT – EÚ v súvislosti s revíziou prílohy III k dohode o partnerstve AKT – EÚ“ COM (2014) 364 final
                  3
               , ktorý slúžil ako základ na rokovanie v rámci prípravy tohto 39. zasadania Rady ministrov AKT – EÚ. Komisia v tom čase odporúčala priamočiare vypustenie všetkých odkazov na CDE v prílohe III. Uvedený návrh Komisie prijatý 10. júna 2014 už nie je aktuálny a je potrebné ho zrevidovať s cieľom stanoviť nový právny rámec pre existenciu CDE výlučne pre potreby jeho likvidácie. Návrh Komisie COM(2014) 364 sa stiahne súbežne podľa požadovaného postupu.
            
            
               Komisia navrhuje, aby Rada Európskej únie prijala priložené rozhodnutie.
            
            
               2016/0012 (NLE)
            
            
               Návrh
            
            
               ROZHODNUTIE RADY
            
            
               o pozícii, ktorú má Európska únia prijať vo Výbore veľvyslancov AKT – EÚ v súvislosti s revíziou prílohy III k dohode o partnerstve AKT – EÚ
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 209 ods. 2 v spojení s článkom 218 ods. 9,
            
            
               so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej (ďalej len „dohoda o partnerstve AKT – EÚ“)
                  4
               ,
            
            
               so zreteľom na návrh Európskej komisie,
            
            
               keďže:
            
         
         
            
               (1)V článku 100 dohody o partnerstve AKT – EÚ sa stanovuje, že prílohy Ia, Ib, II, III, IV a VI k tejto dohode môžu byť revidované, preskúmané a/alebo zmenené Radou ministrov AKT – EÚ na základe odporúčania Výboru AKT – EÚ pre spoluprácu v rozvojových financiách.
            
            
               (2)V článku 15 ods. 4 dohody o partnerstve AKT – EÚ sa stanovuje, že Rada ministrov AKT – EÚ môže delegovať právomoci na Výbor veľvyslancov AKT – EÚ.
            
            
               (3)Na svojom 39. zasadnutí, ktoré sa konalo 19. – 20. júna 2014 v Nairobi, sa Rada ministrov AKT – EÚ v spoločnom vyhlásení dohodla, že pristúpi k riadnemu uzatvoreniu Centra pre rozvoj podnikania (ďalej len „CDE“) ako aj ku „zmene prílohy III k dohode z Cotonou“. Na tento účel sa Rada ministrov pre AKT – EÚ rozhodla udeliť Výboru veľvyslancov AKT – EÚ právomoc pokročiť v tejto záležitosti s cieľom prijať potrebné rozhodnutia „vrátane príslušnej zmeny prílohy III k dohode z Cotonou“.
            
            
               (4)Úprava prílohy III sa týka vymedzenia nového právneho rámca pre existenciu CDE výlučne pre potreby jeho likvidácie,
            
            
               PRIJALA TOTO ROZHODNUTIE:
            
            
               Článok 1
            
            
               1.Pozícia, ktorú má Únia prijať vo Výbore veľvyslancov AKT – EÚ v súvislosti s revíziou prílohy III k dohode o partnerstve AKT – EÚ, je stanovená v súlade s návrhom rozhodnutia Výboru veľvyslancov AKT – EÚ, ktorý je pripojený k tomuto rozhodnutiu.
            
            
               2. Malé zmeny v návrhu rozhodnutia môžu schváliť zástupcovia Únie vo Výbore veľvyslancov AKT – EÚ bez ďalšieho rozhodnutia výboru.
            
            
               Článok 2
            
            
               Rozhodnutie Výboru veľvyslancov AKT – EÚ sa po prijatí uverejní v Úradnom vestníku Európskej únie.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                  
                        Africké, karibské a tichomorské štáty (ďalej len „AKT“).
                  
               
               
                  
                     (2)
                  Ú. v. EÚ L 317, 15.21.2000, s. 3, dohoda podpísaná v Cotonou 23. Júna 2000, zmenená dohodou podpísanou v Luxemburgu 25. júna 2005 (Ú. v. EÚ L 209,11.8.2005, s. 27) a dohodou podpísanou v Ouagadougou 22. júna 2010 (Ú. v. EÚ L 287, 4.11.2010, s. 3).
               
               
                  
                     (3)
                  
                  
                        Návrh rozhodnutia Rady o pozícii, ktorú má Európska únia prijať v Rade ministrov AKT – EÚ v súvislosti s revíziou prílohy III k dohode o partnerstve AKT – EÚ, COM(2014) 364 final.
                  
                  
                        
                     
                        http://eur-lex.europa.eu/legal-content/SK/TXT/?uri=COM:2014:0364:FIN
                     
                     . 
                  
                  
               
               
                  
                     (4)
                  Ú. v. EÚ L 317, 15.12.2000, s. 3, dohoda podpísaná v Cotonou 23. júna 2000, zmenená dohodou podpísanou v Luxemburgu 25. júna 2005 (Ú. v. EÚ L 209,11.8.2005, s. 27) a dohodou podpísanou v Ouagadougou 22. júna 2010 (Ú. v. EÚ L 287, 4.11.2010, s. 3).
               
            
      
    ---documentbreak--- 
      
         
               EURÓPSKA KOMISIA
            V Bruseli25. 1. 2016
            COM(2016) 28 final
            PRÍLOHA
            k
            návrhuROZHODNUTIA RADY
            o pozícii, ktorú má Európska únia prijať vo Výbore veľvyslancov AKT – EÚ v súvislosti s revíziou prílohy III k dohode o partnerstve AKT – EÚ
            
               
         
         
            
               PRÍLOHA
            
            
               k
            
            
               návrhu
               
                  ROZHODNUTIA RADY
            
            
               o pozícii, ktorú má Európska únia prijať vo Výbore veľvyslancov AKT – EÚ v súvislosti s revíziou prílohy III k dohode o partnerstve AKT – EÚ
            
            
               ROZHODNUTIE č. … /2015
            
            
            
               VÝBORU VEĽVYSLANCOV AKT – EÚ
            
            
            
               z ../../2015
            
            
            
               v súvislosti s revíziou prílohy III k dohode o partnerstve AKT – EÚ
            
            
               VÝBOR VEĽVYSLANCOV AKT – EÚ,
            
            
               so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej
                  1
                (ďalej len „dohoda o partnerstve AKT – EÚ“), a najmä na jej článok 100,
            
            
               keďže:
            
            
               (1)V článku 100 dohody o partnerstve AKT – EÚ sa stanovuje, že prílohy Ia, Ib, II, III, IV a VI k tejto dohode môžu byť revidované, preskúmané a/alebo zmenené Radou ministrov AKT – EÚ na základe odporúčania Výboru AKT – EÚ pre spoluprácu v rozvojových financiách.
            
            
               (2)V článku 15 ods. 4 dohody o partnerstve AKT – EÚ sa stanovuje, že Rada ministrov AKT – EÚ môže delegovať právomoci na Výbor veľvyslancov AKT – EÚ.
            
            
               (3)Článok 2 prílohy III k dohode o partnerstve AKT – EÚ sa týka Centra pre rozvoj podnikania (ďalej len „CDE“). V článku 2 ods. 6 písm. a) je Výbor veľvyslancov AKT – EÚ vymenovaný za dozorný orgán CDE a okrem iného je zodpovedný za vypracovanie stanov a rokovacieho poriadku Centra pre rozvoj podnikania, ktoré boli prijaté rozhodnutím Výboru veľvyslancov AKT – EÚ č. 8/2005
                  2
                (ďalej len „stanovy CDE“). V článku 2 ods. 7 písm. a) sa Výkonnej rade CDE zveruje okrem iného zodpovednosť vypracovať rozpočtové pravidlá CDE, ktoré boli prijaté rozhodnutím Výboru veľvyslancov AKT – EÚ č. 5/2004
                  3
                (ďalej len „nariadenie o rozpočtových pravidlách CDE“), a služobný poriadok Centra pre rozvoj podnikania, ktorý bol prijatý rozhodnutím Výboru veľvyslancov AKT – EÚ č. 9/2005
                  4
                (ďalej len „služobný poriadok CDE“).
            
            
               (4)V článku 1 stanov CDE sa vymedzuje zásada právnej subjektivity CDE.
            
            
               (5)V článkoch 9 a 10 stanov CDE sa vymedzuje mandát a zloženie Výkonnej rady CDE.
            
         
         
            
               (6)Na svojom 39. zasadnutí, ktoré sa konalo 19. – 20. júna 2014 v Nairobi, sa Rada ministrov AKT – EÚ v spoločnom vyhlásení dohodla, že pristúpi „k riadnemu uzatvoreniu CDE ako aj ku zmene prílohy III“ k dohode o partnerstve AKT – EÚ. Na tento účel sa Rada ministrov pre AKT – EÚ rozhodla udeliť Výboru veľvyslancov AKT – EÚ právomoc pokročiť v tejto záležitosti s cieľom prijať potrebné rozhodnutia.
            
            
               (7)Vyššie uvedeným spoločným vyhlásením Rady ministrov AKT – EÚ sa zriadila spoločná pracovná skupina AKT – EÚ (ďalej len „SPS“) s cieľom zabezpečiť uzatvorenie CDE za čo najlepších podmienok.
            
            
               (8)Výbor veľvyslancov AKT – EÚ poveril svojím rozhodnutím č. 4/2014 z 23. októbra 2014
                  5
                Výkonnú radu CDE, aby prijala všetky vhodné opatrenia s cieľom pripraviť sa na uzatvorenie CDE. Výkonná rada CDE následne podpísala zmluvu so správcom konkurznej podstaty do 31. decembra 2016.
            
            
               (9)V súlade s článkom 2 ods. 3 uvedeného rozhodnutia č. 4/2014 sa v pláne uzavretia centra predpokladá, že fáza uzatvorenia sa ukončí do 31. decembra 2016. CDE vstúpilo do fázy svojho uzatvorenia po tom, čo výkonná rada v dňoch 29. až 30. júna 2015 schválila plán jeho definitívneho uzavretia.
            
            
               (10)Po fáze uzatvorenia bude nasledovať „pasívna fáza“, počas ktorej bude CDE existovať len pre potreby svojej likvidácie. 
                     Táto fáza, ktorú má riadiť správca konkurznej podstaty, môže zahŕňať administratívne úlohy, okrem iného vedenie archívov CDE, vybavovanie administratívnych formalít alebo riešenie zostávajúcich sporov, ktoré nebolo možné urovnať počas fázy uzatvorenia. Pasívna fáza sa začne v deň nasledujúci po ukončení fázy uzatvorenia, t. j. 1. januára 2017.
            
            
               Pasívna fáza sa skončí po uplynutí piatich rokov alebo po tom, čo CDE vysporiadalo všetky svoje záväzky a speňažilo všetok svoj majetok.
            
            
               (11)Podľa článku 26 ods. 1 nariadenia o rozpočtových pravidlách sa na konci rozpočtového roka uzavrú účty, aby bolo možné zostaviť účtovnú závierku centra. Štatutárny audit za rok 2016 týkajúci sa fázy uzatvorenia sa preto musí dokončiť najneskôr do 30. júna 2017.
            
            
               (12)Úprava prílohy III k dohode o partnerstve AKT – EÚ sa týka vypustenia odkazov na CDE. Toto rozhodnutie predstavuje nový právny rámec CDE od začiatku pasívnej fázy, t. j. od 1. januára 2017.
            
            
               (13)Podľa článku 95 ods. 1 dohody o partnerstve AKT – EÚ sa platnosť dohody skončí v roku 2020. Riadiace štruktúry, ktoré sa vzťahujú na fungovanie CDE v pasívnej fáze, by sa preto mali vymedziť aj na obdobie po 28. februári 2020,
            
            
               SA ROZHODLA TAKTO:
            
            
               Článok 1
            
            
               Príloha III k dohode o partnerstve AKT – EÚ sa mení takto:
            
            
               1.Nadpis prílohy III sa nahrádza takto:
            
            
               „Inštitucionálna podpora“
            
            
               2.Článok 1 sa nahrádza takto:
            
            
               „Spolupráca podporuje inštitucionálny mechanizmus na podporu poľnohospodárstva a rozvoja vidieka. V tejto súvislosti spolupráca pomáha posilniť a upevniť úlohu Technického centra pre poľnohospodársku a vidiecku spoluprácu (CTA) v rozvoji inštitucionálnej kapacity AKT, najmä pri riadení informácií s cieľom zlepšiť prístup k technológiám na zvýšenie poľnohospodárskej produktivity, komercionalizáciu, potravinovú bezpečnosť a rozvoj vidieka.“
            
            
               3.Článok 3 sa stáva článkom 2, ktorý nahrádza.
            
            
               Článok 2
            
            
               1.Pred skončením fázy uzatvorenia Výkonná rada CDE vymenuje správcu konkurznej podstaty, ktorý má zabezpečiť vykonanie pasívnej fázy od 1. januára 2017 na obdobie 5 rokov alebo kým si CDE nevysporiada všetky svoje záväzky a nespeňaží všetok svoj majetok.
            
            
               2.Správca konkurznej podstaty bude zodpovedný za vykonanie pasívnej fázy. Správca konkurznej podstaty predkladá Výboru veľvyslancov AKT – EÚ každoročne správy o pokroku dosiahnutom pri vykonávaní pasívnej fázy.
            
         
         
            
               Článok 3
            
            
               1.Stanovy CDE, jeho rozpočtové pravidlá a služobný poriadok zostávajú v platnosti do konca fázy uzatvorenia, t. j. do 31. decembra 2016.
            
            
               Toto rozhodnutie predstavuje nový právny rámec CDE s účinnosťou od 1. januára 2017.
            
            
               2.Od 1. januára 2017 sa právna subjektivita CDE vymedzená v článku 1 stanov CDE zachováva výhradne pre potreby jeho likvidácie.
            
            
               3.Počas pasívnej fázy Výkonná rada CDE zriadená podľa článkov 9 a 10 stanov CDE bude aj naďalej vykonávať svoju činnosť až do dátumu rozhodnutia Výboru veľvyslancov AKT – EÚ o návrhu na udelenie absolutória podľa článku 4 rozhodnutia č. 4/2014.
            
            
               Od začatia pasívnej fázy sa činnosť Výkonnej rady CDE obmedzuje na schválenie záverečnej správy, schválenie účtovnej závierky týkajúcej sa fázy uzatvorenia a predloženie návrhu na udelenie absolutória Výboru veľvyslancov AKT – EÚ na schválenie. Od januára 2017 sa bude stretávať len raz ročne.
            
            
               Ak Výbor veľvyslancov AKT – EÚ tri mesiace odo dňa doručenia návrhu nerozhodne inak, absolutórium sa považuje za schválené.
            
            
               4.Náklady na pasívnu fázu sa financujú z 11. Európskeho rozvojového fondu.
            
            
               5.Nároky CDE voči tretím stranám a nároky tretích strán voči CDE podliehajú premlčacej lehote 5 rokov, ktorá začína plynúť 1. januára 2017.
            
            
               Článok 4
            
            
               Úloha spoločnej pracovnej skupiny AKT – EÚ pre uzavretie CDE, ako sa ustanovuje v spoločnom vyhlásení Rady ministrov AKT – EÚ z 19. – 20. júna 2014, sa končí rozhodnutím Výboru veľvyslancov AKT – EÚ o udelení absolutória podľa článku 4 rozhodnutia č. 4/2014.
            
            
               Článok 5
            
            
               Toto rozhodnutie nadobúda účinnosť po jeho prijatí s výnimkou článku 1, ktorý nadobúda účinnosť 1. januára 2017.
            
            
               V […] dňa […]
            
            
               
                     Za Výbor veľvyslancov AKT – EÚ
               
               
                     predseda
               
            
         
         
            
                  
                     (1)
                  Ú. v. EÚ L 317, 15.12.2000, s.3, dohoda podpísaná v Cotonou 23. júna 2000, zmenená dohodou podpísanou v Luxemburgu 25. júna 2005 (Ú. v. EÚ L 209,11.8.2005, s. 27) a dohodou podpísanou v Ouagadougou 22. júna 2010 (Ú. v. EÚ L 287, 4.11.2010, s. 3).
               
               
                  
                     (2)
                  
                  
                        Ú. v. EÚ L 66, 8.3.2006, s. 16.
                  
               
               
                  
                     (3)
                  Ú. v. EÚ L 70, 9.3.2006, s. 52.
               
               
                  
                     (4)
                  
                  
                        Ú. v. EÚ L 348, 30.12.2005, s. 54.
                  
               
               
                  
                     (5)
                  Ú. v. EÚ L 330, 15.11.2014, s. 61.